b'\n_START_ARTICLE_\nWhy Me?\n_START_SECTION_\nEurovision Song Contest\n_START_PARAGRAPH_\nSangen var en av \xc3\xa5tte som deltok i den irske finalen i Cork 29. mars 1992. Der vant sangen en klar seier med 105 poeng og ble Irlands bidrag til Eurovision Song Contest i Malm\xc3\xb6 l\xc3\xb8rdag 9. mai 1992. \xc2\xabWhy Me?\xc2\xbb var komponert av Johnny Logan, og dette var fjerde gang han vant den irske finalen. I 1980 vant han som artist, i 1984 som komponist og i 1987 som komponist og artist._NEWLINE_I den internasjonale finalen var \xc2\xabWhy Me?\xc2\xbb det 17. bidraget ut p\xc3\xa5 scenen av 23 deltakere. P\xc3\xa5 forh\xc3\xa5nd var Storbritannia den store favoritten, men utover i avstemningen tok Irland ledelsen og vant til slutt med 155 poeng \xe2\x80\x93 16 poeng foran Storbritannia. Den norske juryen ga 7 poeng til det irske vinnerbidraget. Dette var Johnny Logans tredje Eurovision-seier og Irlands fjerde. Seieren innledet en gullalder i konkurransen for Irland, og landet vant ogs\xc3\xa5 i 1993, 1994 og i Oslo i 1996.\n_START_SECTION_\nUtgivelser og salg\n_START_PARAGRAPH_\nI likhet med de fleste andre Eurovision-vinnerne i 1990-\xc3\xa5rene fikk \xc2\xabWhy Me?\xc2\xbb begrenset kommersiell suksess etter seieren. Sangen toppet singellisten hjemme i Irland og kom inn p\xc3\xa5 singellistene i Storbritannia, Nederland og Belgia. Den kom imidlertid ikke inn p\xc3\xa5 singellistene i Norge eller Sverige, som arrangerte konkurransen dette \xc3\xa5ret._NEWLINE_Johnny Logans seiersrekke gjorde ham derimot for alvor til en stjerne innen Eurovision Song Contest, og han fikk blant annet tilnavnet Mr. Eurovision. Logan er per 2019 den eneste som har vunnet konkurransen tre ganger.'